b'\n_START_ARTICLE_\nGr\xc3\xa5rev\n_START_SECTION_\nBeskrivelse\n_START_PARAGRAPH_\nGr\xc3\xa5reven ligner en blanding av en liten smal hund og en pr\xc3\xa6rieulv. Den har en lang busket hale og reveansikt._NEWLINE_Gr\xc3\xa5reven skiller seg fra andre canider gjennom \xc3\xa5 ha en gr\xc3\xa5sprengt (grisslet) pelsoverflate, gulr\xc3\xb8de tegninger fra skuldrene og opp p\xc3\xa5 hver side av nakken, opp til baksidene av \xc3\xb8rene (som er gr\xc3\xa5 eller kremgule innvendig). Innslag av r\xc3\xb8dgult og kremgult i buken og nedover bena. Sort haletipp. Skallen skiller seg ogs\xc3\xa5 fra andre nordamerikanske canider. Hodet er trekantet og har en spisst snuteparti. \xc3\x98rene er middels store._NEWLINE_Hannen er litt st\xc3\xb8rre enn tispen. Kroppslengden varierer fra ca. 80 til 112,5 cm. Halen m\xc3\xa5ler normalt ca. 27,5-44,3 cm. Skulderh\xc3\xb8yden er ca. 30 cm og vekten ligger normalt p\xc3\xa5 ca. 3,6-6,8 kg.\n_START_SECTION_\nUtbredelse og habitat\n_START_PARAGRAPH_\nGr\xc3\xa5rev finnes i nord fra s\xc3\xb8rspissen av det \xc3\xb8stlige og sentrale Canada i Nord-Amerika, s\xc3\xb8r til det nordlige Venezuela og Colombia i S\xc3\xb8r-Amerika. Arten er ikke \xc3\xa5 finne i det nordlige Rocky Mountains i USA og i de karibiske vannskillene i Honduras, Nicaragua, Costa Rica og det vestlige Panama._NEWLINE_Habitatet er sv\xc3\xa6rt variert, selv om det kan virke som om den foretrekker laufellende skog. Klimaet varierer fra temperert til tropisk. Skogen kan variere fra boreal barskog og temperert l\xc3\xb8vskog til temperert- og eviggr\xc3\xb8nn tropisk regnskog. I s\xc3\xb8r inkluderer dette ogs\xc3\xa5 h\xc3\xb8yereliggende skogkledte fjell- og bergomr\xc3\xa5der. Ogs\xc3\xa5 krattskog, jordbruksland (spesielt i n\xc3\xa6r tilknytning til skog) og omr\xc3\xa5der i tilknytning til elvebredder er vanlig. Noen steder rapporteres det ogs\xc3\xa5 at gr\xc3\xa5reven ferdes i omr\xc3\xa5der med tilknytning til urbane str\xc3\xb8k._NEWLINE_Arten finnes i f\xc3\xb8lgende land: Belize, Canada, Colombia, Costa Rica, El Salvador, Guatemala, Honduras, Mexico, Nicaragua, Panama, USA og Venezuela.\n_START_SECTION_\nAtferd og matvaner\n_START_PARAGRAPH_\nGr\xc3\xa5rever er unike blant canidene, fordi de kan klatre. De har kraftige, krokete kl\xc3\xb8r p\xc3\xa5 bakbena som setter de i stand til \xc3\xa5 klatre opp trestammer uten greinverk, andre tr\xc3\xa6r og krattskog. Slik kan de unng\xc3\xa5 andre rovdyr og komme til frukt som ellers ikke ville v\xc3\xa6rt tilgjengelig._NEWLINE_Gr\xc3\xa5revene regnes som nattaktive, men kan ogs\xc3\xa5 v\xc3\xa6re aktive i gr\xc3\xa5lysningen om morgenen og i skumringen p\xc3\xa5 kvelden. P\xc3\xa5 dagtid hviler de gjerne i en hul trestamme, stubbe eller i hiet etter et skogmurmeldyr. _NEWLINE_Radiopeiling indikerer at familiegrupper har separate territorier. P\xc3\xa5 kryss av familiegruppene kommuniserer dyra med markeringer. Seg i mellom med ulike lyder og kroppsspr\xc3\xa5k. Gr\xc3\xa5reven har ypperlig lukt og syn._NEWLINE_Gr\xc3\xa5reven er solit\xc3\xa6r n\xc3\xa5r den jakter, og den spiser et stort utvalg av f\xc3\xb8de. Det mest vanlige byttedyret er trolig \xc3\xb8stlig floridakanin (Sylvilagus floridanus), men den spiser ogs\xc3\xa5 rotter, mus og fugler. De sper p\xc3\xa5 kostholdet med frukt og annet plantemateriale.\n_START_SECTION_\nReproduksjon\n_START_PARAGRAPH_\nParingstiden for gr\xc3\xa5rev varierer gjennom leveomr\xc3\xa5det. Der gr\xc3\xa5rev lever side om side med r\xc3\xb8drev begynner den som regel 2-4 uker senere enn hos r\xc3\xb8dreven. I Alabama (USA) betyr dette som regel at den topper seg i februar, mens den gjerne topper seg i mars i Michigan._NEWLINE_Tispa g\xc3\xa5r drektig i ca. 53-59 dager, da hun gjerne f\xc3\xb8der et kull som best\xc3\xa5r av 1-7 valper (3,8 i snitt). Valpene, som er n\xc3\xa6rmest sorte da de blir f\xc3\xb8dt, dier mora til de blir ca. 6 uker gamle. Da de er omkring 3 m\xc3\xa5neder gamle begynner de \xc3\xa5 f\xc3\xb8lge med foreldrene p\xc3\xa5 jakt. N\xc3\xa5r de er omkring 4 m\xc3\xa5neder gamle f\xc3\xa5r de sin permanente tannutrustning og kan jakte selv. De regnes som fullt uavhengige da de er ca. 6 m\xc3\xa5neder gamle. Familien holder sammen til ungene blir kj\xc3\xb8nnsmodne (ca. 10 m\xc3\xa5neder gamle), da de m\xc3\xa5 forlate foreldrene. Begge foreldrene deltar i valpepasset._NEWLINE_Det er forventet at gr\xc3\xa5rev kan leve til den blir omkring 6-10 \xc3\xa5r gammel i vill tilstand, men i praksis er det sjelden at den blir mer enn 4-5 \xc3\xa5r. I fangenskap kan den trolig leve til den blir 14-15 \xc3\xa5r gammel.'